Mynwerkers sit vas in goudmynArgieffoto Drie mynwerkers is steeds in die Mponeng-myn digby Carletonville in Gauteng vasgekeer nadat seismiese aktiwiteite Donderdagmiddag in die gebied voorgekom het. Gabriel Nkosi, die vakbond Amcu se nasionale gesondheid-en-veiligheidskoördineerder, sê altesaam sewe mynwerkers was aanvanklik ondergronds vasgekeer. Vier kon egter intussen gered word. Die ander drie word nog vermis. Mponeng is die wêreld se diepste, werkende goudmyn.Harmony Gold het onlangs die myn by AngloGold Ashant oorgekoop. Die myn strek tot 4 km onder die grondoppervlak en is bekend vir sy seismiese aktiwiteite. Nkosi sê Amcu hoop die vasgekeerde mynwerkers word vinnig gered. “Ons dink aan diegene wat deur hierdie tragiese gebeurtenis geraak is.” Amcu doen ŉ beroep op alle mynbase om meer van hul winste aan te wend om veiligheidstelsels en -infrastruktuur op te skerp.